
סדר היום:	       הצעת חוק חנייה לנכים (תיקון – תג נכה), התשנ"ט- 1999 –
                             חבר הכנסת מאיר שטרית


הצעת חוק חנייה לנכים (תיקון – תג נכה), התשנ"ט 1999 –


היו"ר אברהם פורז:

	 בוקר טוב. אני פותח את הישיבה. אנחנו עוסקים בהצעת חוק חניה לנכים (תיקון) (תג נכה), של חבר הכנסת מאיר שטרית. 

	אדוני המציע.

מאיר שטרית:

	 אדוני היושב ראש. ראשית אני שמח שהכנסת אישרה את החוק הזה בקריאה ראשונה, פה אחד. לא היו מתנגדים. לשמחתי גם כל ארגוני הנכים, כמעט ללא יוצא מן הכלל, תומכים בחוק הזה בשתי ידיים. קיבלתי התכתבות ענפה מאד של נכים רבים לגבי הצעת החוק הזו. אני מוכרח להגיד שלא מצאתי מתנגדים, פרט לאחד או שניים שהיתה להם תחושה, או חשש, שמא החוק יגרום לכך שישתמשו לרעה בתגים שאנחנו מציעים לנכים, שהנכים יתנו לאנשים אחרים שאינם נכים להשתמש בהם. אני אמרתי שבעניין הזה אני לוקח את הנכים, מראש, לא כעבריינים אלא כאנשים שרוצים לחנות כחוק וכהלכה. שנית, הכנסנו בחוק פה בסעיף 2(3) את העניין: "השתמש אדם שאינו נכה בתג נכה שלא בנסיבות האמורות בסעיף קטן (ב), דינו – מחצית הקנס האמור בסעיף 61(א) (1) לחוק העונשין. 

היו"ר אברהם פורז:

	מה אומר סעיף 61(א) (1) לחוק העונשין?

אתי בנדלר:

	היום זה 9,600 שקל. 

מאיר שטרית:

	 זאת אומרת, כמעט חמשת אלפים שקל. אני מוכן להחמיר את הענישה.

היו"ר אברהם פורז:

	 אפשר להטיל קנס של מלוא הסכום. למה מחצית?

מאיר שטרית:

	 זהו. אפשר מלוא הסכום.

היו"ר אברהם פורז:

	 מלוא הסכום. אחרי זה שיקול דעת של בית משפט. 

אתי בנדלר:

	"דינו – הקנס האמור". פשוט למחוק את המילה מחצית.

היו"ר אברהם פורז:

	מה אנחנו עושים עם נכה שמשכיר את המספר שלו?

מאיר שטרית:

	 צריכים לשלול את זה ממנו. אם הוא משתמש בזה לרעה, לשלול את זה. 

עידית פדן:

	לפי ההצעה הזאת הוא כבר לא צריך מכונית משלו. אם הוא נכה והוא נכנס למכונית, הוא הולך עם התג שלו ואז הוא יכול לנסוע בכל מכונית.

היו"ר אברהם פורז:

	אני שואל שאלה אחרת. הנכה נסע לחו"ל. נתן למישהו את התג, אמר לו: קח את התג, תשתמש בו.

מאיר שטרית:

	אני מציע לשלול ממנו את התג.

היו"ר אברהם פורז:

	אני מציע שנכה שהסתבר שהשתמש בתג לרעה, אפשר לשלול לו את התג.

מאיר שטרית:

	מאה אחוז. אני בעד זה.

יואב אלט:

	כבר הענישו אותו. הוא קיבל עונש כספי. 

היו"ר אברהם פורז:

	מי שהשתמש בתג קיבל עונש. אבל מה עם הנכה עצמו? אני רוצה להרתיע אותו. אני רוצה שידע שאם הוא נותן את התג שלא כדין, הוא מאבד אותו. אחר כך אל יתלונן. 

מאיר שטרית:
	
	בדיוק. יתפסו אחד ושניים וייגמר העניין.

אסנת ברוקנטל: 

	צריך להוסיף סנקציות.

מאיר שטרית:

	בדיוק. להוסיף סנקציות.

עידית פדן:

	יישלל לכמה זמן?

מאיר שטרית:

	לתמיד.
 
היו"ר אברהם פורז:

	אני רק רוצה לדווח לוועדה שיש לנו פניה מנכה ששמו קריפור אליהו. קיבלתי ממנו מכתב. הוא כותב שהוא פוחד שיהיה נכה שבני המשפחה יאלצו אותו למלא את רצונם, למרות שלא ירצה בכך.  אז אנחנו הרי פותרים פה את הבעיה על ידי זה שמי שישתמש בתג שלא שלו ישלם קנס. לכן זה יפתור את הבעיה. 

אברהם רביץ:

	יש לי שאלה. שאלתי את זה בפעם הקודמת. דיברתי עם כמה נכים. יש בעיה. הפרקטיקה היא שחלק מן הנכים הם לא הנהגים בעצמם. הנכה צריך להגיע לקולנוע. בא הנהג שלו, מביא אותו עד לפתח הקולנוע וממשיך לעבר חניית הנכים. בקטע הזה הנהג נמצא לבד ללא הנכה וכן בדרך חזרה.

היו"ר אברהם פורז:

	אז שיחנה במקום חוקי, עם כל הכבוד. 

אברהם רביץ:

	מה פירוש מקום חוקי? 

היו"ר אברהם פורז:

	הנהג, אם הוא בריא, יחנה בחניה רגילה. הוא לא צריך לחנות בחניה של נכים במקרה כזה. הרי למה החניה ניתנת לנכה? כי הוא לא יכול ללכת בעצמו. יש לו נהג. זה כמו שתגיד שכל מי שיש לו נהג, יכול לחנות בחניה של נכים. אם יש לו נהג, שהנהג יתכבד ויחנה במקום רגיל  ויחזור אחר כך למקום האירוע. 

אברהם רביץ:

	ואם אין לו נהג קבוע? אם נהג הביא אותו? אני מדבר על דבר אקראי שיכול לקרות. הנהג לא צמוד אליו.

היו"ר אברהם פורז:

	אם הנכה נוהג בעצמו...

אברהם רביץ:

	אם הנכה נוהג בעצמו אז זה פשוט. אין פה שום בעיה בכלל. הנהג הביא אותו למקום כלשהו, הלך החנה את הרכב ואחר כך הנכה צריך ללכת לשם. זה רחוק. הוא לא יכול. הנהג הלך.

היו"ר אברהם פורז:
	
	לא, אם יש לו נהג, הנהג ילך, יביא את הרכב ויאסוף את הנכה.

אברהם רביץ:

	הנהג איננו יותר.

מאיר שטרית:

	אז מותר לו להשאיר את האוטו במקרה הזה.

אברהם רביץ:

	כן. ואז הנכה צריך ללכת לשם. 

מאיר שטרית:

	לא. אם הנהג יביא אותו וילך, אז מה? ישאיר את האוטו וילך? 



היו"ר אברהם פורז:

	במקרה הזה זה בסדר.

אברהם רביץ:

	אתם לא שמעתם את השאלה שלי. 

אסנת ברוקנטל: 

	אתה משאיר אותו עם תג. אבל החשש הוא אם הנהג יעשה סידורים שעתיים ואחר כך יביא את הרכב ויחנה. 

אברהם רביץ:

	לא. על זה אני לא מדבר.

מאיר שטרית:

	אם הוא מניח את התג באוטו, מותר לו. 

אברהם רביץ:

	הנכה לא נמצא באוטו עכשיו.

היו"ר אברהם פורז:

	רק לחניה לא חוקית הוא צריך את התג. הרי אין איסור להשתמש באוטו של נכה. אסור לך לחנות באופן לא חוקי עם התג. 

אברהם רביץ:
	
	אבל אין יותר אוטו של נכה לפי הצעקות של חבר הכנסת שיטרית. אין דבר כזה. יש תג של נכה. לא אוטו של נכה. 

מאיר שטרית:

	אני אענה לך. נגיד שיש אדם נכה שרוצה להגיע לקולנוע. מביא אותו לשם אדם אחר. הנכה נכנס לקולנוע, משאיר את האוטו ואחרי שיצא מהקולנוע, ייקח את האוטו. זה מה שאתה אומר. נכון?

אברהם רביץ:

	נכון. ואז הנכה יבוא לבד לחניה של הנכים.

מאיר שטרית:

	מאה אחוז. התג של הנכה נמצא באוטו?

אברהם רביץ:

	כן.

מאיר שטרית:

	אז הוא שם את האוטו בחניית הנכים.


אברהם רביץ:

	מהקולנוע עד לחניית הנכים הוא נסע?

אסנת ברוקנטל: 

	מותר לו לנסוע. הבעיה היא חניה.

מאיר שטרית:

	הבעיה היא חניה.

היו"ר אברהם פורז:

	חבר הכנסת רביץ כן מעורר בעיה אמיתית ואני אגיד לכם מהי. תאר לך שהנהג שם את הנכה בקולנוע והלך ועשה סיבוב ואז הוא חונה במקום אסור והוא יוצא ממנו, אדם בריא, ואז עומד שוטר שם. הוא אומר לו: מי אתה? אתה לא נכה. למה אתה חונה? אז יש ברוך.

מאיר שטרית:

	אם השוטר הגון, מה שהוא צריך לעשות זה להגיד לו: הנכה נמצא בקולנוע, אני מחכה לו.

אסנת ברוקנטל: 

	זה לא פרקטי. אם הוא הלך לקניון לארבע שעות, הוא יעמוד ויחכה לנכה ליד הרכב? 

מאיר שטרית:

	איך היום השוטר בודק שהתג של הנכה נמצא על הרכב?

עידית פדן:

	לפי מספרו. 

היו"ר אברהם פורז:

	רבותי, העולם הוא לא עולם אידיאלי ואנחנו לא יכולים להפוך את האישור של הנכים לצ'ק למוכ"ז, שכל אחד יוכל לטייל עם התג. 

אברהם רביץ:

	כן. זה גם לטובת הנכים התקנה הזאת. 

היו"ר אברהם פורז:

	אז אפשר להקל אתם עד נקודה מסוימת, אבל בעיקרון, ברגע שהוא הוריד את הנכה מהאוטו, האוטו משם לא זז. או שהוא הולך וחונה במקום חוקי. הוא לא יכול להסתובב עם האוטו ולחזור למקום של נכים. 

אסנת ברוקנטל: 

	הבעיה היא בעיית הוכחה.

היו"ר אברהם פורז:

	אם הנכה באוטו והוא יורד אתו בקולנוע, אז אין בעיה. מה קורה אם מישהו לוקח את האוטו וטייל אתו הלאה? אם הוא טייל אתו הלאה, אי אפשר לחזור ולחנות יותר בחניה של נכים. אין מה לעשות. 

אתי בנדלר:

	אין פה בעיה של מקום חניה של נכים, אני מזכירה לכם. מדובר פה על היתר לחנות במקום שהחניה בו אסורה. גם לנכים.

היו"ר אברהם פורז:

	זאת הכוונה. לא עושים לנכים רפורטים כשהם חונים במקום אסור.

אתי בנדלר:

	על זה מדובר. על חניה במקום אסור.

היו"ר אברהם פורז:

	לא. מדובר גם על מי שחונה בחניית נכים שלא כחוק. 

אתי בנדלר:

	במקום ששמור לנכים, אם יש לו תג נכה, אין שום בעיה עם זה. החוק לא דן בזה בכלל. 

היו"ר אברהם פורז:

	תסלחי לי. אני לא מסכים שאם הנכה בחו"ל, מישהו ייקח את התג וילך למקום חניה של נכים. אם הוא לא ייתפס אז הוא לא נתפס. אבל פה מדובר בשימוש לרעה.

מאיר שטרית:
	
	גם היום אני אוכל לקחת רכב של נכה עם התג שלו ולנסוע ולחנות בחניית נכים. 

עידית פדן:

	היום אי אפשר להעביר את התג לכל רכב. רק לרכב שרשום על שם הנכה.

מאיר שטרית:

	אני יכול לנסוע עם הרכב של הנכה גם היום, עם התג שלו ולחנות במקום שהוא חונה. 

דן דולפין: 

	הבעיה היא אכיפה, כיוון שגם היום אין אכיפה, הרבה אנשים שהם לא נכים משתמשים במכוניות עם תג נכה. אם תהיה אכיפה, אז יש אכיפה גם היום וגם בעתיד. 

מאיר שטרית:

	הכנסנו פה סעיף שאומר שאם הנכה משתמש בו לרעה, הוא מאבד את התג. מה יותר מזה? 

דן דולפין: 

	משתמשים בזה. אנחנו יודעים את זה גם היום.

מאיר שטרית:

	אין סנקציה כזו כיום. אז מכניסים בחוק שיש סנקציה. 



היו"ר אברהם פורז:

	המטרה פה היא להקל עם הנכה באופן שהתג מפסיק להיות צמוד למכונית ומתחיל להיות צמוד לנכה. 

מאיר שטרית:

	נכון.

היו"ר אברהם פורז:

	האפשרות של הנכה לחנות עם התג הזה היא בשני מקומות. א' במקום ששמור רק לנכים. ב' במקום שהחניה היא לא חוקית ובעצם יש עצימת עיניים. חונים לפעמים על מדרכה, או משהו כזה ולא עושים רפורטים לנכים. נכון? הנכה יכול לעבור עבירת תנועה שלא מפריעה לתנועה. 

	אבל, אני מבקש מעו"ד בנדלר שיהיה ברור – ואם לא, אז צריך לנסח את זה – שאי אפשר להשתמש בתג הזה כך שאני אקח את המכונית שלי יחד עם תג הנכה של מישהו אחר, ואלך לחנות בחנייה שמורה לנכים.

מאיר שטרית:

	בדיוק. זו לא הכוונה.

אפרים חוג'ה:

	דובר בפעם שעברה על כך שנכה יהיה רשאי לנסוע במכונית של חבר. לא שלו. 

מאיר שטרית:

	מותר לו. בתנאי שהוא שם.

אפרים חוג'ה:

	של חבר, של ידיד או של מישהו וברגע שהתג יהיה אתו ויובא לשם, אותו חבר לא יקבל עונש בגלל שהוא עצר וחנה במקום שאסור לו לחנות.

היו"ר אברהם פורז:

	אני אסביר לך מתי זה יהיה לא חוקי. אוקיי? מכונית עצרה במקום חניה המיועד רק לנכים. מתוך המכונית יצא אדם בריא והתחיל ללכת. יכול שוטר לעצור אותו ולומר לו: אתה חנית במקום חניה של נכים? איפה הנכה? 

אסנת ברוקנטל: 
	
	זה גם היום כך. 

מאיר שטרית:

	היום תג הנכה צמוד לאוטו של הנכה. פה כל נכה יכול לנסוע בכל אוטו. 

עידית פדן:

	התיקון לחוק הזה אומר שתג נכה יינתן גם למי שאיננו בעל רכב. זה התיקון לחוק. הוא לא עוסק בחניות. 




אפרים חוג'ה:

	נכון. לא לרכב אלא לנכה. הואיל והנכה קיבל את התווית שלו בגין האוטו שלו, מן הסתם מספר האוטו שלו היה על התג.

מאיר שטרית:

	זה היום.

אפרים חוג'ה:

	היום. באנו והכנסנו את התיקון ואמרנו: הואיל והנכה ייסע עם מישהו אחר והתג הוא שלו, יופיעו ברקע מאחור גם שמו וגם מספר תעודת הזהות שלו ואז זה בעצם זה סימן להוכחה שהאיש שבא להסיע אותו לא רימה אלא עשה מצווה. למשרד העבודה יש עניין גדול בחוק הזה כי הוא משפר ניידות ונגישות. אנחנו מאד בעד החוק. אנחנו רק רוצים שלא ינוצל לרעה על ידי כל מיני אזרחים שיכולים לנצל את זה וגם שתשמר צנעת הפרט. כי עצם העובדה שאנחנו נותנים נתונים זו בעיה. 

היו"ר אברהם פורז:

	כן. ואז יהיו הנתונים מאחור. לא כל אחד שעובר ליד המכונית צריך לראות את פרטי הנכות. נתקלתי בבעיה כזאת של מכרה שלנו שיש לה טרשת נפוצה. היא ממשיכה לעבוד. היא לא רוצה שכולם יידעו. היא לא רוצה שהשם שלה יופיע על החלון. 

אפרים חוג'ה:

	נכון. אנחנו מסייעים מאד לאגודה הזאת, אגב.

אברהם רביץ:

	צריך לעשות כאן תיקון. כתוב כאן: נכה הנוהג ברכב. 

היו"ר אברהם פורז:

	בואו נעשה את זה מסודר. עו"ד בנדלר תקרא את הסעיפים, נשמע הערות ונתקדם.

אתי בנדלר:

	ברשותך, אני רק מבקשת הנחיות לגבי הנושא שהועלה בתחילת הישיבה, לגבי נכה המשתמש או מאפשר לאדם אחר להשתמש בתג נכה שלא בנסיבות האמורות בחוק זה. האם החלטת הוועדה היא שזו עבירה פלילית או שרק הרשות תשלול ממנו? 

היו"ר אברהם פורז:

	לא.

מאיר שטרית:

	רק שלילה.

אתי בנדלר:

	שלילה לכמה זמן?

מאיר שטרית:

	חמש שנים.

אברהם רביץ:

	שלילה לחמש שנים?

מאיר שטרית:

	כן. למה לא? אם הוא משתמש בזה לרעה, אז חמש שנים. 

אפרים חוג'ה:

	דיברנו על קנס, חבר הכנסת שטרית. נציגי הנכים הסכימו על קנס גדול. 

מאיר שטרית:

	הגישה שתופסת אצלי היא, שאני מתייחס לכל אזרח כאזרח ישר ולא כרמאי, אבל מי שנתפס כרמאי, ייענש בחומרה. אילו היינו נוהגים כך, אדוני, במס הכנסה, היינו במצב אחר היום. אני, אם הייתי עושה רפורמה במס, הייתי מוריד את מס הכנסה לשלושים אחוז ומלווה את זה בשני צווים. אחד: דיווח כולל. שניים: כולם בחזקת ישרים. מי שייתפס מרמה, גמר אצלי. 

	מה זה נכה? שישמור על החוק. 

אברהם רביץ:

	אבל כך אתה מעניש אותו? יש מדרג בעונשים. חמש שנים? מתי עושים שלילה לחמש שנים היום לנהג? איזו עבירה הוא צריך לעבור?

מאיר שטרית:

	זו לא שלילת רשיון. זו שלילת תג נכה. 

אברהם רביץ:

	אבל זו השלכה. זה עונש כבד מאד. 

מאיר שטרית:

	אדוני, שישמור על החוק. 

לאה ורון:

	לנכה זה כמו שלילת רשיון. 

היו"ר אברהם פורז:

	אני מציע כך, רבותי. זה אמנם נשמע מסובך, אבל אני מציע כך: מי נותן את תגי הנכים? 

אפרים חוג'ה:

	רשות הרישוי. 

יהודה שטיין:

	הגברת הזאת היא אחראית על התגים. 

היו"ר אברהם פורז:

	השאלה היא כזאת: איזו אינסטנציה את היית מציעה לנו, כדי שלמרות הכל הוא יוכל לערער? נניח שאנחנו קובעים שתהיה חובת שלילה של שלוש שנים. אבל, כמו בעניין של פסילה מינהלית אפשר לפנות למישהו ולבקש לערער. לבקש דיון חוזר ולהגיד: הייתי שיכור, אני לא יודע. תראו כמה אני מסכן, משהו. איזה אינסטנציה היית מציעה? בית משפט?

אברהם רביץ:

	איזה בית משפט? בית משפט, עד שהוא יגיע לדון בעניין יעברו שלוש שנים. 

עידית פדן:

	קודם כל, איך אנחנו נדע שבכלל יש בעיה עם אחד כזה? אולי דרך בית המשפט?

מאיר שטרית:

	המשטרה.

עידית פדן:

	המשטרה לא מדווחת לנו.

היו"ר אברהם פורז:

	לא. זה כמו שלילה מנהלית של רשיון נהיגה. 
אברהם רביץ:

	שוטר בעצמו יכול לשלול לשלוש שנים? אין דברים כאלה במערכת, שלילה לשלוש שנים על ידי שוטר. 

היו"ר אברהם פורז:

	חבר הכנסת רביץ, תן לי לנסות למצוא פתרון.

אברהם רביץ:

	אני מנסה לעזור לך. 

היו"ר אברהם פורז:

	אני יודע. אנחנו רוצים לעשות ככה: היה ונכה נתפס בשימוש לרעה בתג, ידווח על זה מי שתפס אותו - אם זה פקח של העירייה או השוטר - למשרד הרישוי ויישלל ממנו התג לשלוש שנים. נקודה. הוא יהיה רשאי להגיש לבית המשפט בקשה לקצר את התקופה ובית המשפט ישקול. 

עידית פדן:

	אני מציעה, מתוך ניסיוני, שאם יתפסו נכה עובר עבירה כלשהי, אם בזה שהוא עצמו משתמש לרעה בתג שלו או שמישהו מתחזה לנכה ומשתמש בתג, המשטרה תיתן דו"ח לפי עבירות - אני מניחה שהן פליליות - יגיעו לבית משפט, יטענו את כל מה שהם רוצים. פסק הדין של השופטים, אנחנו נפעל לפיו. 

אתי בנדלר:

	זאת בדיוק הבעיה. אני ביקשתי לדעת אם זו סנקציה מינהלית או עבירה פלילית. אם זו לא עבירת תעבורה, אז איך ממשיכים עם זה הלאה?

אסנת ברוקנטל:

	עבירה על חניה היא בדרך כלל קנס.

היו"ר אברהם פורז:

	זאת לא עבירת חניה. זאת עבירת מרמה.

אסנת ברוקנטל:

	אפשר להחליט שזו עבירה של הזמנה לדין. 

 עידית פדן:

	סליחה, אנחנו לא מדברים על ברירת משפט או קנס. לא על זה מדובר כאן בכלל. אנחנו מדברים על העמדה לדין במקרה הכי פחות.

	עכשיו השאלה היא אם זה יהיה עניין מינהלי, או פלילי.

היו"ר אברהם פורז:

	אני חייב לעשות פסילה מינהלית. אני אגיד לך למה. אחרת, זה ימשך בלי סוף. 

מאיר שטרית:

	נכון. צריכה להיות הרתעה רצינית. 

היו"ר אברהם פורז:

          	אני הייתי מציע שבמקרה כזה תינתן הודעה לרשות הרישוי. אני עוזב את העניין הפלילי. לא מעניין אותי הקנס. 

אתי בנדלר:

	מי יתן את ההודעה?

היו"ר אברהם פורז:

	המשטרה.

אתי בנדלר:

	אז קודם כל תסמיך את השוטר או את הפקח לשלול במקום את התג ויעביר את זה למשרד הרישוי.

אברהם רביץ:

	ומה הם יעשו? 

שי סומך:

	בדרך כלל מענישים את האדם שמשתמש ולא את הנכה עצמו. יכול להיות שהוא גנב ממנו, או משהו כזה.

היו"ר אברהם פורז:

	אני מציע ככה: להסמיך את רשות הרישוי, שאם היא נוכחת לדעת על סמך תלונה, או של פקח או של שוטר, שנכה עשה שימוש לרעה בתג, לשלול לו אותו.




אתי בנדלר:

	אבל זה לא יובא לידיעת רשות הרישוי. זה מה שאומרת גברת פדן. אם אתה לא מטיל על מישהו חובה לעדכן את רשות הרישוי, אז מי בדיוק יתנדב להתכתב אתם? 

היו"ר אברהם פורז:

	אני רוצה לעשות את זה כמו פסילת רשיון נהיגה על ידי קצין משטרה. 

אתי בנדלר:

	פסילת רשיון נהיגה זה כשהשוטר נוכח לדעת שמתבצעת לנגד עיניו עבירת תעבורה. כאן אתה לא הגדרת את זה בכלל כעבירה.

היו"ר אברהם פורז:

	אני אומר ככה: אם שוטר תופס אדם משתמש בתג שלא לפי החוק, הוא קודם כל לוקח את התג. 

אסנת ברוקנטל:

	סליחה, אבל שוב זה יכול להיות אותו חבר שהוריד אותו לקולנוע. 

היו"ר אברהם פורז:

		לא, סיכמנו: אדם רגיל לא חונה. אדם רגיל לא מחנה מכונית כשהוא בריא, במקום שאסור. שוטר תפס אדם רגיל נכנס לחניה של נכים ורוצה לצאת מהאוטו. אומר לו: תראה לי מי אתה, אתה לא נכה, התג הזה מוחרם. הוא מוחרם, אלא אם כן בית המשפט מחזיר אותו. הסמכות לשלול את התג במקום צריכה להיות או לשוטר או למפקח. 

אברהם רביץ:

		לכמה זמן? צריך לעשות מגבלה. הרי אנחנו מחוקקים. בואו לא נאבד את הצפון.

 עידית פדן:

		שלושים יום.

היו"ר אברהם פורז:

		מה קורה תוך שלושים יום?

 עידית פדן:

		אם אתה רוצה לעשות הקבלה לקצין משטרה, זה שלושים יום מנהלתי, צריך להגיע לבית משפט, או שאוטומטית בסוף שלושים יום זה נגמר. אם רוצים להאריך או לעשות משהו אחר, פסילה מינהלתית על פי פקודת התעבורה אומרת שחייבים להגיע לבית משפט.

אברהם רביץ:

		אי אפשר. אנחנו לא יכולים להיות גם שוטר וגם שופט.

 עידית פדן:
		
		אם אנחנו נותנים סמכות לקצין משטרה, צריך לעגן אותה בחוק, משום שהיום תג נכה איננו מוגדר כרשיון. הוא מוגדר כתעודה ואז יש כאן בעיה. זה חוק שהוא לא מקרין על פקודת התעבורה. זה חוק נפרד. חוק החניה לנכים הוא חוק בפני עצמו. 

היו"ר אברהם פורז:

		בסדר. אז נתקן אותו. עכשיו. בשביל זה אנחנו פה.

 עידית פדן:

		אנחנו לא יכולים לתקן עכשיו, כי אנחנו צריכים הצעת תיקון לפקודת התעבורה.

היו"ר אברהם פורז:

		אז מה הבעיה? 

 עידית פדן:

		אם אתם רוצים שזה ילך מהר, אני מציעה לא ללכת על זה.

היו"ר אברהם פורז:

		אנחנו רוצים ללכת מהר, אבל רוצים לעשות עבודה עד הסוף. נכון? 

 עידית פדן:

		הדבר הקל לעשות זה להגדיר גם את זה כעבירה פלילית - בדיוק כמו צו העונשין - ולהעביר את זה לבית משפט.

היו"ר אברהם פורז:

		קודם כל נאמר ככה: נכה שמאפשר לאחר להשתמש ברשיון זו עבירה פלילית. אין ברירה. שנית, נסמיך שוטר או פקח לשלול במקום את התג, עד שישים יום.

אברהם רביץ:

		שלושים יום.

היו"ר אברהם פורז:

		אני חושב ששישים. אלא אם כן במשך השישים יום האלה הנכה פנה לבית המשפט וביקש שיחזירו לו את התג. 

 עידית פדן:

		ואיזה בית משפט מטפל בזה? תעבורה?

היו"ר אברהם פורז:

		יכול להיות שתעבורה. בית משפט השלום, בעצם. 

אברהם רביץ:

		אני לא מומחה בבתי משפט שלום. כמה זמן זה לוקח?

אסנת ברוקנטל:

		בתור נציגת משטרה אני רוצה להעיר משהו: קודם כל, לשוטר בשטח זה יהיה מאד מסובך. 

היו"ר אברהם פורז:
		
		זה לא מסובך. אם השוטר רואה שאין נכה באוטו ומחנה אדם בריא, זאת העבירה.

אסנת ברוקנטל:

		אבל אם הוא הוריד אותו בפתח של איזה קניון ונסע שני מטרים?
	
דן דולפין:

	אז הוא הפך לאדם רגיל.

היו"ר אברהם פורז:

	אין שום דבר מושלם בחיים. במקרה כזה, שילך לבית המשפט, יביא עדות ויגיד: באמת נתתי לו לנהוג, אבל זה רק חמישה מטר כי אני ירדתי ארבעה מטר קודם, לפני החנות. אם השופט ישתכנע, יחזיר לו את זה.

שי סומך:

	אבל הבעיה היא שקצין משטרה יכול לדעת שנעברה עבירה על ידי אדם שהוא לא נכה. הוא לא יכול לדעת שנעברה עבירה על ידי הנכה. 

היו"ר אברהם פורז:

	ברגע שהתג אצל אחר, הנכה עבר עבירה, כי אסור היה לו לעזוב את המכונית ולהשאיר את התג. 

דן דולפין:

	זה כמו שמצלמים רכב ברמזור. אשם בעל הרכב, עד שהוא מוכיח שהוא לא נהג. 

היו"ר אברהם פורז:

	נכון. בדיוק ככה. אין דרך אחרת.

אתי בנדלר:

	אדוני היושב ראש, אם אני זוכרת נכון את פקודת התעבורה - שאיננה לפני כי לא ידעתי שאני אזדקק לה לישיבה זאת – אז גם פסילה מינהלית זה לא הליך כל כך פשוט. צריכה להתבצע עבירה לנגד עיני השוטר ומי שזכאי לבצע את הפסילה המינהלית זה קצין משטרה ובדרגה מסוימת. האדם שרוצים לשלול ממנו את הרשיון פסילה מינהלית לתקופה מסוימת, יש לו זכות שימוע אצל קצין משטרה. יש הבדל.

היו"ר אברהם פורז:

	יש הבדל עצום בין שלילת רשיון נהיגה ובין לקיחת התג. התג הוא פריבילגיה.

אברהם רביץ:

	לנכים מסוימים התג זה חיים ומוות.

אתי בנדלר:

	צריכים לתת זכות שימוע לנכה ולאותו אדם, שיאמרו מה היו הנסיבות. אולי יש נסיבות מאד מוצדקות?

היו"ר אברהם פורז:

	שיפנה לבית משפט.

אסנת ברוקנטל:

	לדעתי, להפנות לבית משפט זה משהו מאד מרוחק ולא מעשי. עד שיקבעו לו מועד, עד שהוא יגיע. גם צריך לזמן את הנכה. הנכה הרי בכלל לא נמצא שם. אז צריך לשלוח לו הודעה הביתה. 

היו"ר אברהם פורז:

	גם אני יודע להגיד מה לא טוב בהצעה. איך אתם תפתרו את העניין של השימוש לרעה? 

אסנת ברוקנטל:

	רגע. קודם כל הצעה אחרת בקשר לשימוש לרעה, משהו שמאד חשוב לנו.

היו"ר אברהם פורז:

	כן?

אסנת ברוקנטל:

	צריך להוסיף בחוק וגם על גבי התג שאסור לצלם אותו ומותר להשתמש רק בתג מקורי. וגם לבנות אותו טכנית בצורה כזאת שזה יהיה ברור לשוטר שמסתכל, שזה רק מקורי. אפילו להוסיף את זה אולי בחוק, שזה תג מקורי בלבד.

אתי בנדלר:

	סליחה, אני לא יודעת. החוק עצמו מגדיר תג נכה כתג שנתנה רשות הרישוי. אז כשמדובר על תג שנתנה רשות הרישוי, זה המקור. 

היו"ר אברהם פורז:

	חבל על הזמן. לא להתווכח. לא על כל שאלה שמעלים צריך להתווכח.

דן דולפין:

	היום השוטרים מתייחסים בסלחנות לצילומים.

אסנת ברוקנטל:

	כי יש את מספר הרכב.

היו"ר אברהם פורז:

	אני מאד מודה לכל מי שאומר שמה שאני מציע לא טוב, אבל אין להם פתרון. 

	רבותי, אנחנו מבקשים על דעת כל המציעים, להפוך את זה לעבירה פלילית על חוק התעבורה.

אתי בנדלר:

	שעונשה?

מאיר שטרית:

	עד חמש שנים.



אברהם רביץ:

	לא, לא, לא.

אפרים חוג'ה:

	אתה מגזים, חבר הכנסת שטרית. אתה פוגע באוכלוסייה מסכנה.

מאיר שטרית:

	אדם שעושה עבירה במירמה, בכוונה, צריך לשלול לו את התג. מה אתה סולח לו?

אפרים חוג'ה:

	אני לא סולח, אבל אלה הרגליים שלו. 

היו"ר אברהם פורז:

	נוכח שוטר או פקח של רשות מקומית – תבדקי את הנוסח – שנעשה שימוש לרעה בתג, הוא רשאי לקחת אותו במקום ויעבירהו מיד לרשות הרישוי לצורך שלילה לשישים יום. מי שרואה את עצמו נפגע בעניין הזה, יפנה לבית המשפט שרשאי לקבל כל החלטה בעניין הזה. להחזיר לו או לא להחזיר לו. בית המשפט גם רשאי להאריך את התקופה. אם הוגש כתב אישום, בית המשפט רשאי להאריך את השלילה, כמו שלילת רשיון נהיגה. בית המשפט לא האריך, אז בתום שישים היום מוחזר לו התג. 

שי סומך:

	למה לא ברשות עצמה? למה בבית משפט? הופכים את זה לעבירה שצריכה בית משפט?

היו"ר אברהם פורז:

	אני רוצה לטרטר את הנכה הזה. האמת? אני רוצה לטרטר אותו קצת. 

אברהם רביץ:

	אם הוא לא עשה בכוונה? אם הוא לא אשם?

אתי בנדלר:

	האם תהיה לנכה זכות שימוע בפני רשות הרישוי? 

היו"ר אברהם פורז:

	לא. אני לא רוצה רשות הרישוי. בית המשפט. 

 עידית פדן:

	יש לי שאלה כדי לפשט. הנוסח שאתם הצגתם: "השתמש אדם שאינו נכה בתג נכה שלא בנסיבות האמורות, דינו קנס. לאותו סעיף היה הכי קל לעשות: "השתמש אדם שאינו נכה בתג נכה שלא בנסיבות האמורות, או נכה השתמש בתג שלא בנסיבות האמורות, דינו קנס". נקודה.

היו"ר אברהם פורז:

	לא. אני רוצה שלילת התג. קנסות אחר כך. 

אברהם רביץ:

	באת לעזור לנכים ואתה דופק אותם. 

היו"ר אברהם פורז:

	לא נכון.

אברהם רביץ:

	אמרתם שלא יצטרכו לרוץ…

היו"ר אברהם פורז:

	חבר הכנסת רביץ, אתה יודע, יבוא נכה לבית המשפט…

אברהם רביץ:

	הוא יבוא לבית המשפט? אתה יודע מה זה בשבילו לבוא לבית המשפט? אם בית המשפט הוא בבאר שבע, הוא צריך לעלות שלוש קומות והשופט אלי גולד לא מוכן לרדת למטה. 

היו"ר אברהם פורז:

	כי הוא שופט אנטי דתי, זה ברור.

אברהם רביץ:

	מכל אנטי אנושי עושים אנטי דתי? אתה אנטי דתי. לא הוא. הוא אנטי אנושי. 

היו"ר אברהם פורז:

	עד כדי כך?

מאיר שטרית:

	יש לי הצעה. אני מציע להשאיר פה את הנוסח כפי שתיקנו אותו. במקום חצי מהקנס, קנס מלא. אני מציע להסתפק בזה. אני גם מציע לעקוב מה יקרה שנה אחת. אחרי שנה, אם נחשוב שיש שימוש מוגבר לרעה, נחזור להצעה שלך.

יהודה שטיין:

	אחרי מי תעקוב? אחרי שניהם?

מאיר שטרית:

	כן. אחרי שניהם.

היו"ר אברהם פורז:

	חבר הכנסת שטרית, אני רוצה לשכנע אותך, שהרי ברוב המקרים השוטר יוותר לו. אם לא תיצור פה נורמה שמי שעושה שימוש לרעה נענש כמו שצריך, אז יתחילו להשכיר את הדברים האלה. אני אומר לך. 

מאיר שטרית:

	אני משוכנע יותר ממך. אני מרחיק לכת בעניין, כי אני אמרתי מהי תפיסת עולמי. תפיסת עולמי היא להתייחס אל כל אדם כאדם ישר וללכת לקראתו עד הסוף, אבל אם הוא מרמה, קרע אותו בלי רחמים.


היו"ר אברהם פורז:

	אני מציע, עו"ד בנדלר, שנזמן ישיבה נוספת, כי אנחנו צריכים לסיים. תביאי את הנוסח הזה. 

	רבותי, אם מותר לשוטר לשלול רשיון נהיגה מאדם שעבר עבירה שהיא לא עבירת מרמה אלא עבירת תעבורה, רשלנות וכדומה והפגיעה היא מאד קשה – יש אנשים שמתפרנסים מנהיגה – אני חושב שבעבירת מרמה כזאת צריך לאפשר שלילת התג והמנגנון יכול להיות כזה או אחר.

	אני מודה לכם. יהיה לנו עוד נוסח ונשב עליו. 

 עידית פדן:

	אנחנו רוצים לבקש שמרגע פרסום החוק תהיה לנו חצי שנה להתארגן.

היו"ר אברהם פורז:

	אין בעיה. 

	אני מאד מודה לכם.




הישיבה ננעלה בשעה: 11:05.
 


 
	

 

 


	  

 
 
















 
	 


	

	



 
 

	



	



